Vodiy viloyatlarida yashovchi test imtihonlaridan o‘ta olmagan abituriyentlarga ham talabalikka qabul qilinish uchun kvotalar beriladi

O‘zbekiston Respublikasi ta’lim muassasalariga o‘qishga qabul qilish bo‘yicha Davlat komissiyasi majlisining 7-son bayoni qaroriga ko‘ra, Farg‘ona vodiysi viloyatlarida yashovchi va testlarda 56,7 yoki undan yuqori ball olgan abituriyentlar kontrakt asosida Andijon iqtisodiyot va qurilish institutiga qabul qilinadi. Bu haqda Davlat test markazi axborot xizmatiga tayanib, “Xalq so‘zi online” xabar qilgan.

Andijon iqtisodiyot va qurilish institutiga 2020/2021-o‘quv yilida bazaviy to‘lov-kontrakt asosida o‘qishga qabul qilish parametrlari tasdiqlandi.
Komissiya majlisi bayonida DTMga bir kun muddatda Farg‘ona vodiysida (Andijon, Farg‘ona, Namangan viloyatlari) doimiy yashayotgan (doimiy propiska qilingan), respublika oliy ta’lim muassasalariga belgilangan bakalavriat ta’lim yo‘nalishlarini ro‘yxatdan o‘tish mobaynida birinchi sifatida tanlab, test sinovlari natijalariga ko‘ra talabalikka tavsiya etilmagan, biroq to‘plagan ballari 56,7 ball va undan yuqori bo‘lgan abituriyentlar ro‘yxatini to‘plangan ballar ketma-ketligiga qat’iy rioya qilgan holda shakllantirish, ikki kun ichida tegishli bakalavriat ta’lim yo‘nalishlari kesimida test sinovlari natijalari qaydnomalarini chop etgan holda belgilangan tartibda rasmiylashtirish uchun Andijon iqtisodiyot va qurilish institutiga yetkazish vazifalari yuklatilgan.

Avval Qoraqalpog‘istonning 3 ta tumanida o‘qishga kira olmagan abituriyentlar qo‘shimcha kvota bilan OTMlarga qabul qilinishi haqida xabar berilgandi.